Ericu950/Stoicheia-meter-silver huggingface dataset:
οἷον ὑπὲρ τεκέων προφυλάσσεται οὐδέ τιν αἰδῶ
γιγνώσκει πᾶσιν δὲ πέλει κρυόεσσα πελάσσαι
οἷον δἑλκομένας περὶ πόρτιας ἀσχαλόωσαι
μητέρες οὐκ ἀπάτερθε γυναικείων στενάχουσι
κωκυτῶν αὐτοὺς δὲ συναλγύνουσι νομῆας
καὶ μέν τις φήνης ἀδινὸν γόον ἔκλυεν ἀνὴρ
ὄρθριον ἀμφὶ τέκεσσ ἢ ἀηδόνος αἰολοφώνου
ἠὲ καὶ εἰαρινῇσι χελιδόσιν ἐγγὺς ἔκυρσε
μυρομέναις ἑά τέκνα τά τε σφίσι ληΐσσαντο
ἐξ εὐνῆς ἢ φῶτες ἀπηνέες ἠὲ δράκοντες
ἰχθύσι δαὖ δελφὶς μὲν ἀριστεύει φιλότητι
παίδων ὣς δὲ καὶ ἄλλοι ἑὸν γένος ἀμφιέπουσι
θαῦμα δἁλιπλάγκτοιο κυνὸς τόδε τῇ γὰρ ἕπονται
τέκνα νεοβλαστῆ καί σφιν σάκος ἔπλετο μήτηρ
ἀλλ ὅτε ταρβήσωσι τά τἄσπετα δείματ ἔασιν
ἐν πόντῳ τότε παῖδας ἔσω λαγόνεσσιν ἔδεκτο
γεινόμενοι τοῖον δὲ πόνον μογέουσά περ ἔμπης
ἀσπασίως τέτληκε πάλιν δὑπεχεύατο παῖδας
σπλάγχνοις ἂψ δἀνέηκεν ὅτ ἀμπνεύσωσι φόβοιο
τοίην καὶ ῥίνη τεκέων πορσύνεται ἀλκήν
ἀλλ οὐκ εἰς νηδὺν κείνῃ δύσις οἷα κύνεσσιν
ἀλλά οἱ ἐν πλευρῇσι διασφάγες ἀμφοτέρωθεν
εἰσὶν ὑπὸ πτερύγων οἵη γένυς ἰχθύσιν ἄλλοις
τῇσιν ἀτυζομένων τέκνων φόβον ἀμφικαλύπτει
ἄλλοι δαὖθ ἑὰ τέκνα διὰ στόμα ταρβήσαντα
δεξάμενοι ῥύονται ἅτ ἐς δόμον ἠὲ καλιήν
οἷον δὴ καὶ γλαῦκος ὃς ἔξοχα τέκν ἀγαπάζει
πάντων ὅσσοι ἔασιν ἐν ἰχθύσιν ὠοτοκῆες
κεῖνος γὰρ μίμνει τε παρήμενος ὄφρα γένωνται
παῖδες ὑπωάδιοι καί σφιν παρανήχεται αἰεί
τοὺς δὅτε κεν τρομέοντας ἴδῃ κρατερώτερον ἰχθύν
ἀμφιχανὼν κατέδεκτο διὰ στόμα μέσφα κε δεῖμα
χάσσηται τότε δαὖτις ἀνέπτυσε λευκανίηθεν
θύννης δοὔτιν ἔγωγ ἀθεμίστερον ἔλπομαι ἰχθὺν
οὐδὲ κακοφροσύνῃ προβεβηκότα ναιέμεν ἅλμην
ὠὰ γὰρ εὖτε τέκῃσι φύγῃ δὠδῖνα βαρεῖαν
αὐτὴ γειναμένη καταδαίνυται ὅσσα κίχῃσι
νηλής ἥ θἑὰ τέκνα φυγῆς ἔτι νηΐδ ἐόντα
ἐσθίει οὐδέ μιν οἶκτος ἐσέρχεται οἷο τόκοιο
ἔστι δὅσ οὔτε γάμοισι φυτεύεται οὔτε γονῇσι
τίκτεται αὐτοτέλεστα καὶ αὐτόρρεκτα γένεθλα
ὄστρεα δὴ σύμπαντα τά γἰλύϊ τίκτεται αὐτῇ
κείνων δοὔτε τι θῆλυ πέλει γένος οὔτ ἐπ ἀμοιβῆς
ἄρσενες ἀλλ ὁμόφυλα καὶ εἴκελα πάντα τέτυκται
ὣς δὲ καὶ ἠπεδανῆς ἀφύης ὀλιγηπελὲς ἔθνος
οὔτινος ἐκγεγάασιν ἀφ αἵματος οὐδὲ τοκήων
εὖτε γὰρ ἐκ νεφέων Ζηνὸς νόος ὄμβρον ἀφύξῃ
λάβρον ὑπὲρ πόντοιο καὶ ἄσχετον αὐτίκα πᾶσα
μισγομένη δίνῃσι παλιμπνοίῃσι θάλασσα
σίζει τἀφριάᾳ τε καὶ ἵσταται οἰδαίνουσα
αἱ δἐν ἀτεκμάρτοισι καὶ ἀσκέπτοισι γάμοισιν
ἀθρόαι ἔκ τἐγένοντο καὶ ἔτραφον ἔκ τἐφάνησαν
μυρίαι ἀβληχραί πολιὸν γένος ἐκ δὲ γενέθλης
οὔνομ ἐπικλήδην ἀφρίτιδες αὐδώωνται
ἄλλαι δἰλυόεντος ὑπὲκ φλοίσβοιο φύονται
εὖτε γὰρ ἐν δίνῃσι παλιρροίῃς τε θαλάσσης
βράσσηται πάμφυρτος ἀφυσγετὸς ἐξ ἀνέμοιο
σπερχομένου τότε πᾶσα συνίσταται εἰς ἓν ἰοῦσα
ἰλὺς εὐρώεσσα γαληναίης δὲ ταθείσης
ἐξαυτῆς ψάμαθός τε καὶ ἄσπετα φύρματα πόντου
πύθεται ἐκ δὲ φύονται ἀθέσφατοι εἴκελοι εὐλαῖς
οὐ μέν πού τι τέτυκται ἀκιδνότερον γένος ἄλλο
δειλαίης ἀφύης νεπόδεσσι δὲ πᾶσιν ἔασι
δαῖς ἀγαθή κεῖναι δὲ δέμας περιλιχμάζουσιν
ἀλλήλων τό γε δέ σφι βορὴ βίοτός τε τέτυκται
κεῖναι δεὖτε θάλασσαν ἀολλήδην ἐφέπωσιν
ἠέ νύ που πέτρην ἀμφίσκιον ἠὲ θαλάσσης
διζόμεναι κευθμῶνας ὑποβρυχίην τἀλεωρήν
πᾶσα τότε γλαυκὴ λευκαίνεται Ἀμφιτρίτη
ὡς δὁπότ εὐρύπεδον σκιάσῃ νιφάδεσσιν ἀλωὴν
ἑσπερίου Ζεφύροιο θοὸν μένος οὐδέ τι γαίης
κυανέης ἰδέειν ὑποφαίνεται ἀλλ ἄρα πᾶσα
ἀργεννὴ χιόνεσσιν ἐπασσυτέραις κεκάλυπται
ὣς τότ ἀπειρεσίῃσι περιπληθὴς ἀγέλῃσι
φαίνεται ἀργινόεσσα Ποσειδάωνος ἀλωή
ὧδε μὲν ἰχθύβοτοί τε νομαὶ καὶ φῦλα θαλάσσης
πλάζονται τοιῷδε γάμῳ τοιῇδε γενέθλῃ
τέρπονται τὰ δέ πού τις ἐπιχθονίοισιν ἅπαντα
ἀθανάτων σήμηνε τί γὰρ μερόπεσσιν ἀνυστὸν
νόσφι θεῶν οὐδ ὅσσον ὑπὲκ ποδὸς ἴχνος ἀεῖραι
οὐδ ὅσον ἀμπετάσαι βλεφάρων περιφαέα κύκλα
ἀλλ αὐτοὶ κρατέουσι καὶ ἰθύνουσιν ἕκαστα
τηλόθεν ἐγγὺς ἐόντες ἀναγκαίη δἀτίνακτος
πείθεσθαι τὴν δοὔτι τέλει σθένος οὐδέ τις ἀλκὴ
τρηχείαις γενύεσσιν ὑπερφιάλως ἐρύσαντα
ἐκφυγέειν ἅτε πῶλον ἀποπτυστῆρα χαλινῶν
ἀλλ αἰεὶ μάκαρες πανυπέρτατοι ἡνία πάντη
κλίνουσ ᾗ κἐθέλωσιν ὁ δἕσπεται ὅστε σαόφρων
πρὶν χαλεπῇ μάστιγι καὶ οὐκ ἐθέλων ἐλάηται
κεῖνοι καὶ τέχνας πολυκερδέας ἀνθρώποισιν
δῶκαν ἔχειν καὶ πᾶσαν ἐπιφροσύνην ἐνέηκαν
ἄλλος δἀλλοίοισιν ἐπώνυμος ἔπλετο δαίμων
ἔργοις οἷσιν ἕκαστος ἐπίσκοπον ἤρατο τιμήν
Δηὼ μὲν ζεύγλης τε βοῶν ἀρότοιό τε γαίης
πυρῶν τεὐκάρποιο φέρει γέρας ἀμητοῖο
δοῦρα δὲ τεκτήνασθαι ἀναστῆσαί τε μέλαθρα
φάρεά τἀσκῆσαι μήλων εὐανθέϊ καρπῷ
Παλλὰς ἐπιχθονίους ἐδιδάξατο δῶρα δἌρηος
φάσγανα χάλκειοί τε περὶ μελέεσσι χιτῶνες
καὶ κόρυθες καὶ δοῦρα καὶ οἶς ἐπιτέρπετ Ἐνυώ
δῶρα δὲ Μουσάων τε καὶ Ἀπόλλωνος ἀοιδαί
Ἑρμείης δἀγορήν τε καὶ ἀλκήεντας ἀέθλους
ὤπασεν Ἡφαίστῳ δὲ μέλει ῥαιστήριος ἱδρώς
καὶ τάδε τις πόντοιο νοήματα καὶ τέλος ἄγρης
πληθύν θὑγροπόρων θεὸς ὤπασε τεκμήρασθαι
ἀνδράσιν ὃς καὶ πρῶτα μεσορραγέας κενεῶνας
γαίης ἀγρομένοισιν ἐνιπλήσας ποταμοῖσι
πευκεδανὴν ἀνέχευε καὶ ἐξέστεψε θάλασσαν
ὀφρύσι καὶ ῥηγμῖσι περίδρομον ἀμφιπεδήσας
εἴτε μιν εὐρυμέδοντα Ποσειδάωνα καλέσσαι
εἴτ ἄρα καὶ Νηρῆα παλαίφατον εἴτ ἄρα Φόρκυν
βέλτερον εἴτε τιν ἄλλον ἁλὸς θεὸν ἰθυντῆρα
ἀλλ οἱ μὲν μάλα πάντες ὅσοι τΟὔλυμπον ἔχουσι
δαίμονες οἵ τε θάλασσαν ὅσοι τἐΰδωρον ἄρουραν
ἠέρα τἐνναίουσι πανίλαον ἦτορ ἔχοιεν
σοί τε μάκαρ σκηπτοῦχε καὶ ἀγλαόπαιδι γενέθλῃ
καὶ λαοῖς σύμπασι καὶ ἡμετέρῃσιν ἀοιδαῖς
ἰχθύσι δοὔτε δίκη μεταρίθμιος οὔτε τις αἰδώς
οὐ φιλότης πάντες γὰρ ἀνάρσιοι ἀλλήλοισι
δυσμενέες πλώουσιν ὁ δὲ κρατερώτερος αἰεὶ
δαίνυτ ἀφαυροτέρους ἄλλῳ δἐπινήχεται ἄλλος
πότμον ἄγων ἕτερος δἑτέρῳ πόρσυνεν ἐδωδήν
οἱ μὲν γὰρ γενύεσσι καὶ ἠνορέῃ βιόωνται
χειροτέρους τοῖς δἰὸν ἔχει στόμα τοῖσι δἄκανθαι
τύμμασι λευγαλέοισιν ἀμυνέμεναι πεφύασι
πικραί τὀξεῖαί τε χόλου πυρόεντος ἀκωκαί
ὅσσοις δοὔτε βίην θεὸς ὤπασεν οὔτε τι κέντρον
θήγεται ἐκ μελέων τοῖς δἐκ φρενὸς ὅπλον ἔφυσε
βουλὴν κερδαλέην πολυμήχανον οἵ τε δόλοισι
πολλάκι καὶ κρατερόν καὶ ὑπέρτερον ὤλεσαν ἰχθύν
οἷον καὶ νάρκῃ τερενόχροϊ φάρμακον ἀλκῆς
ἕσπεται αὐτοδίδακτον ἐν οἰκείοισι μέλεσσιν
ἡ μὲν γὰρ μαλακή τε δέμας καὶ πᾶσ ἀμενηνὴ
νωθής τε βραδυτῆτι βαρύνεται οὐδέ κε φαίης
νηχομένην ὁράαν μάλα γὰρ δύσφραστα κέλευθα
εἱλεῖται πολιοῖο δι ὕδατος ἑρπύζουσα
ἀλλά οἱ ἐν λαγόνεσσιν ἀναλκείης δόλος ἀλκή
κερκίδες ἐμπεφύασι παρὰ πλευραῖς ἑκάτερθεν
ἀμφίδυμοι τῶν εἴ τις ἐπιψαύσειε πελάσσας
αὐτίκα οἱ μελέων σθένος ἔσβεσεν ἐν δέ οἱ αἷμα
πήγνυται οὐδ ἔτι γυῖα φέρειν δύνατ ἀλλά οἱ ἀλκὴ
ἦκα μαραινομένοιο παρίεται ἄφρονι νάρκῃ
ἡ δεὖ γινώσκουσα θεοῦ γέρας οἷον ἔδεκτο
ὕπτιον ἀγκλίνασα μένει δέμας ἐν ψαμάθοισι
κεῖται δἀστεμφὴς οἵη νέκυς ὃς δέ κεν ἰχθὺς
ἐγχρίμψῃ λαγόνεσσιν ὁ μὲν λύτο κάππεσε δαὕτως
ἀδρανίης βαθὺν ὕπνον ἀμηχανίῃσι πεδηθείς
ἡ δὲ θοῶς ἀνόρουσε καὶ οὐ κραιπνή περ ἐοῦσα
γηθοσύνη ζωὸν δὲ κατεσθίει ἶσα θανόντι
πολλάκι καὶ κατὰ λαῖτμα μετ ἰχθύσιν ἀντιάσασα
ἐγγὺς ἐπιψαύσασα καὶ ἐσσυμένους ἐπέδησεν
ἔσταν δαὐαλέοι καὶ ἀμήχανοι οὔτε κελεύθων
δύσμοροι οὔτε φυγῆς μεμνημένοι ἡ δὲ μένουσα
οὐδὲν ἀμυνομένους καταδαίνυται οὐδ ἀΐοντας
οἷον δὀρφναίοισιν ἐν εἰδώλοισιν ὀνείρων
ἀνδρὸς ἀτυζομένοιο καὶ ἱεμένοιο φέβεσθαι
θρώσκει μὲν κραδίη τὰ δὲ γούνατα παλλομένοιο
ἀστεμφὴς ἅτε δεσμὸς ἐπειγομένοιο βαρύνει
τοίην γυιοπέδην τεχνάζεται ἰχθύσι νάρκη
Βάτραχος αὖ νωθὴς μὲν ὁμῶς καὶ μαλθακὸς ἰχθύς
αἴσχιστος δἰδέειν στόμα δοἴγεται εὐρὺ μάλιστα
ἀλλ ἄρα καὶ τῷ μῆτις ἀνεύρατο γαστέρι φορβήν
αὐτὸς μὲν πηλοῖο κατ εὐρώεντος ἐλυσθεὶς
κέκλιται ἀτρεμέων ὀλίγην δἀνὰ σάρκα τιταίνει
ἥ ῥά οἱ ἐκ γένυος νεάτης ὑπένερθε πέφυκε
λεπτή τἀργεννή τε κακὴ δέ οἱ ἐστὶν ἀϋτμή
τὴν θαμὰ δινεύει δόλον ἰχθύσι βαιοτέροισιν
οἵ ῥά μιν εἰσορόωντες ἐφορμώωσι λαβέσθαι
αὐτὰρ ὁ τὴν ἂψ αὖτις ἐφέλκεται ἀτρέμας εἴσω
ἦκα μάλ ἀσπαίρουσαν ὑπὸ στόμα τοὶ δἐφέπονται
οὐδὲν ὀϊόμενοι κρυπτὸν δόλον ὄφρα λάθωσι
βατράχου εὐρείῃσιν ἔσω γενύεσσι μιγέντες
ὡς δὅτε τις κούφοισι πάγην ὄρνισι τιτύσκων
πυροὺς τοὺς μὲν ἔρηνε δόλου προπάροιθε πυλάων
ἄλλους δἔνδον ἔθηκεν ὑπεστήριξε δὲ τέχνην
τοὺς δὲ λιλαιομένους ἕλκει πόθος ὀξὺς ἐδωδῆς
εἴσω δὲ προγένοντο καὶ οὐκέτι νόστος ἑτοῖμος
ἐκδῦναι δαιτὸς δὲ κακὴν εὕραντο τελευτήν
ὣς κείνους ἀμενηνὸς ἐπέσπασεν ἠπεροπεύσας
βάτραχος οὐδ ἐνόησαν ἑὸν σπεύδοντες ὄλεθρον
τοῖα καὶ ἀγκυλόμητιν ἐπέκλυον ἐντύνασθαι
κερδώ ὅτ οἰωνῶν ἀγέλην πλήθουσαν ἴδηται
δοχμίη ἀγκλινθεῖσα τανυσσαμένη θοὰ κῶλα
ὄμματ ἐπιμύει σὺν δὲ στόμα πάμπαν ἐρείδει
φαίης κεἰσορόων ἤ μιν βαθὺν ὕπνον ἰαύειν
ἠὲ καὶ ἀτρεκέως κεῖσθαι νέκυν ὧδε γὰρ ἄπνους
αἰόλα βουλεύουσα παραβλήδην τετάνυσται
οἱ δέ μιν εἰσορόωντες ἀολλέες ἰθὺς ἴενται
ὄρνιθες λάχνην δὲ διαψαίρουσι πόδεσσιν
ἠΰτε κερτομέοντες ἐπὴν δέ οἱ ἐγγὺς ὀδόντων
ἔλθωσιν τότ ἔπειτα δόλου πετάσασα θύρετρα
ἐξαπίνης συνέμαρψε καὶ ἔσπασεν εὐρὺ χανοῦσα
ἄγρην κερδαλέην ὅσσην ἕλεν οἰμήσασα
καὶ μὲν δὴ δολόμητις ἐπίκλοπον εὕρατο θήρην
σηπίη ἐκ γάρ οἱ κεφαλῆς πεφύασιν ἀραιοὶ
ἀκρέμονες προτενεῖς ὥστε πλόκοι οἷσι καὶ αὐτὴ
ὥστε περ ὁρμιῇσιν ἐφέλκεται ἰχθύας ἄγρῃ
πρηνὴς ἐν ψαμάθοισιν ὑπ ὀστράκῳ εἰλυθεῖσα
κείναις δὲ πλοκαμῖσι καὶ ἡνίκα κύματα θύει
χείματι πετράων ἀντίσχεται ἠΰτε τις νηῦς
πείσματ ἐπ ἀκταίῃσιν ἀναψαμένη σπιλάδεσσι
Καρῖδες δὀλίγαι μὲν ἰδεῖν ἴση δὲ καὶ ἀλκὴ
γυίοις ἀλλὰ δόλοισι καὶ ἄλκιμον ὤλεσαν ἰχθύν
λάβρακα σφετέρῃσιν ἐπικλέα λαβροσύνῃσιν
οἱ μὲν γὰρ σπεύδουσι καὶ ἰθύουσι λαβέσθαι
καρίδων ταῖς δοὔτε φυγεῖν σθένος οὔτε μάχεσθαι
ὀλλύμεναι δὀλέκουσι καὶ οὓς πέφνουσι φονῆας
εὖτε γὰρ ἀμφιχανόντες ἔσω μάρψωσιν ὀδόντων
αἵδε θαμᾶ θρώσκουσι καὶ ἐς μεσάτην ὑπερῴην
ὀξὺ κέρας χρίμπτουσι τό τε σφίσι τέλλεται ἄκρης
ἐκ κεφαλῆς λάβραξ δὲ φίλης κεκορημένος ἄγρης
νύγματος οὐκ ἀλέγει τὸ δέ μιν νέμεταί τε καὶ ἕρπει
εἰσόκε τρυχόμενόν μιν ἕλῃ μόρος ἐξ ὀδυνάων
ὀψὲ δὲ γινώσκει νέκυος δεδαϊγμένος αἰχμῇ
ἔστι δέ τις πηλοῖσιν ἐφέστιος ὠμοφάγος βοῦς
εὐρύτατος πάντεσσι μετ ἰχθύσιν ἦ γάρ οἱ εὖρος
πολλάκις ἑνδεκάπηχυ δυωδεκάπηχύ τἐτύχθη
οὐτιδανὸς δὲ βίην καί οἱ δέμας ἄμμορον ἀλκῆς
μαλθακόν ἐν δέ οἱ εἰσὶν ἀείδελοι ἔνδον ὀδόντες
βαιοί τοὐ κρατεροί τε βίῃ δέ κεν οὔτι δαμάσσαι
ἀλλὰ δόλῳ καὶ φῶτας ἐπίφρονας εἷλε πεδήσας
δαιτὶ γὰρ ἀνδρομέῃ ἐπιτέρπεται ἔξοχα δαὐτῷ
ἀνθρώπων κρέα τερπνὰ καὶ εὐάντητος ἐδωδή
εὖτέ τιν ἀθρήσῃ νεάτην ὑπὸ βύσσαν ἰόντα
ἀνθρώπων ὅσσοισιν ὑποβρύχιος πόνος ἅλμης
μέμβλεται αὐτὰρ ὁ κοῦφος ὑπὲρ κεφαλῆφιν ἀερθεὶς
νήχεται ἀστεμφής μεγάρων ὀρόφοισιν ἐοικώς
ἄτροπος ἀμφιταθείς σὺν δἔρχεται ᾗ κεν ἴῃσι
δειλὸς ἀνήρ μίμνοντι δἐφίσταται ἠΰτε πῶμα
ὡς δὲ πάϊς δολόεντα μόρον λίχνοισι μύεσσιν
ἔστησεν τὸν δοὔτι πάγης λόχον ὁρμαίνοντα
γαστὴρ ἔνδον ἔλασσε θοῶς δέ οἱ ἄγγος ὕπερθε
κοῖλον ἐπεσμαράγησεν ὁ δοὐκέτι πολλὰ μενοινῶν
ἐκφυγέειν δύναται στιβαρὸν σκέπας ὄφρα ἑ κοῦρος
μάρψῃ τε κτείνῃ τε γέλων δἐπιθήσεται ἄγρῃ
ὣς ὅ γὑπὲρ κεφαλῆς βροτέης ὀλοφώϊος ἰχθὺς
πέπτατ ἐρητύων ἀναδύμεναι εἰσόκ ἀϋτμὴ
φῶτα λίπῃ ψυχὴν δὲ μετεκπνεύσῃ ῥοθίοισιν
ἔνθα ἑ τεθνηῶτα δυσώνυμος ἀμφιέπει βοῦς
δαινύμενος τέχνῃσιν ἑλὼν δυσμήχανον ἄγρην
καὶ μέν τις μνιαροῖσιν ἐπὶ πλαταμῶσι νοήσας
καρκίνον αἰνήσει καὶ ἀγάσσεται εἵνεκα τέχνης
κερδαλέης καὶ τῷ γὰρ ἐπιφροσύνην πόρε δαίμων
ὄστρεα φέρβεσθαι γλυκερὴν καὶ ἄμοχθον ἐδωδήν
ἰλὺν λιχμάζουσι καὶ ὕδατος ἰσχανόωντα
πέπταται ἀγκοίνῃσιν ἐφήμενα πετραίῃσι
καρκίνος αὖ ψηφῖδα παρὰ ῥηγμῖνος ἀείρας
λέχριος ὀξείῃσι φέρει χηλῇσι μεμαρπώς
λάθρη δἐμπελάει μέσσῳ δἐνεθήκατο λᾶαν
ὀστρέῳ ἔνθεν ἔπειτα παρήμενος εἰλαπινάζει
δαῖτα φίλην τὸ δἄρ οὔτι καὶ ἱέμενόν περ ἐρεῖσαι
ἀμφιδύμους πλάστιγγας ἔχει σθένος ἀλλ ὑπ ἀνάγκης
οἴγεται ὄφρα θάνῃ τε καὶ ἀγρευτῆρα κορέσσῃ
τῷ δἴσα τεχνάζουσι καὶ ἀστέρες ἑρπυστῆρες
εἰνάλιοι καὶ τοῖς γὰρ ἐπ ὄστρεα μῆτις ὀπηδεῖ
ἀλλ οὐ λᾶαν ἄγουσι συνέμπορον οὐδ ἐπίκουρον
κεῖνοι τρηχὺ δὲ κῶλον ἐνηρείσαντο μέσοισι
πεπταμένοις τὰ μὲν ὧδε πιέζεται οἱ δὲ νέμονται
ὄστρακον αὖ βυθίας μὲν ἔχει πλάκας ἐν δέ οἱ ἰχθὺς
πίννη ναιετάει κεκλημένος ἡ μὲν ἄναλκις
οὔτε τι μητίσασθαι ἐπίσταται οὔτε τι ῥέξαι
ἀλλ ἄρα οἱ ξυνόν τε δόμον ξυνήν τε καλύπτρην
καρκίνος ἐνναίει φέρβει δέ μιν ἠδὲ φυλάσσει
τῷ καὶ πιννοφύλαξ κικλήσκεται ἀλλ ὅτε κόχλου
ἰχθὺς ἔνδον ἵκηται ὁ δοὐ φρονέουσαν ἀμύξας
δήγματι κερδαλέῳ πίννην ἕλεν ἡ δὀδύνῃσιν
ὄστρακα συμπλατάγησε καὶ ἔνδον ἐφράσσατο ἄγρην
αὑτῇ τἠδ ἑτάρῳ ξυνόν θἅμα δεῖπνον ἕλοντο
ὣς ἄρα καὶ πλωτῆρσιν ἐν ὑγροπόροισιν ἔασι
τοὶ μὲν κερδαλέοι τοὶ δἄφρονες οἷα καὶ ἡμῖν
ἀνδράσιν οὐδέ τι πᾶσιν ἐναίσιμόν ἐστι νόημα
φράζεο δἀφραδίῃ προφερέστατον ἡμεροκοίτην
ἰχθύν ὃν παρὰ πάντας ἀεργότατον τέκεν ἅλμη
τοῦ δἤτοι κεφαλῆς μὲν ἄνω τέτραπται ὕπερθεν
ὄμματα καὶ στόμα λάβρον ἐν ὀφθαλμοῖσι μέσοισιν
αἰεὶ δἐν ψαμάθοισι πανημέριος τετάνυσται
εὕδων νυκτὶ δὲ μοῦνον ἀνέγρεται ἠδ ἀλάληται
τοὔνεκα κέκληται καὶ νυκτερίς ἀλλά μιν ἄτη
γαστρὸς ἀτεκμάρτοιο κακὴ λάχεν οὐ γὰρ ἐδωδῆς
ἢ κόρον ἠέ τι μέτρον ἐπίσταται ἀλλ ἀτέλεστον
λυσσομανῆ βούβρωστιν ἀναιδέϊ γαστρὶ φυλάσσει
οὐδέ ποτ ἂν λήξειεν ἐδητύος ἐγγὺς ἐούσης
εἰσόκεν οἱ νηδύς τε μέση διὰ πᾶσα ῥαγείη
αὐτός τε προταθεὶς πέσῃ ὕπτιος ἠέ τις ἄλλος
πέφνῃ μιν νεπόδων πυμάτης ἔμφορτον ἐδωδῆς
σῆμα δέ τοι τόδε γαστρὸς ἀειμάργοιο πιφαύσκω
εἰ γάρ τίς μιν ἑλὼν θήρης ἀποπειρήσαιτο
χειρὶ βορὴν ὀρέγων ὁ δὲ δέξεται εἰσόκεν αὐτοῦ
λαβροτάτου στόματος νηήσεται ἄχρις ἐδωδή
κλῦτε γοναὶ μερόπων οἶον τέλος ἀφραδίῃσι
λαιμάργοις ὅσον ἄλγος ἀδηφαγίῃσιν ὀπηδεῖ
τῷ τις ἀεργίην δυστερπέα τῆλε διώκοι
καὶ κραδίης καὶ χειρός ἔχοι δέ τι μέτρον ἐδωδῆς
μηδ ἐπὶ πανθοίνοισι νόον τέρποιτο τραπέζαις
πολλοὶ γὰρ τοῖοι καὶ ἐν ἀνδράσιν οἶσι λέλυνται
ἡνία γαστρὶ δὲ πάντας ἐπιτρωπῶσι κάλωας
ἀλλά τις εἰσορόων φεύγοι τέλος ἡμεροκοίτου
ἔστι καὶ ὀξυκόμοισι νόος καὶ μῆτις ἐχίνοις
οἴ τἀνέμων ἴσασι βίας ζαμενεῖς τε θυέλλας
ὀρνυμένας νώτοισι δἀνοχλίζουσιν ἕκαστος
λᾶαν ὅσον βαρύθοντα περὶ σφετέρῃσιν ἀκάνθαις
ῥηϊδίως φορέοιεν ἴν ἀντία κύματος ὁρμῇ
βριθόμενοι μίμνωσι τὸ γὰρ τρομέουσι μάλιστα
Πουλυπόδων δοὔπω τιν ὀΐομαι ἔμμεν ἄπυστον
τέχνης οἳ πέτρῃσιν ὁμοίϊοι ἰνδάλλονται
τήν κε ποτιπτύξωσι περὶ σπείρῃς τε βάλωνται
ἄνδρας δἀγρευτῆρας ὁμῶς καὶ κρέσσονας ἰχθῦς
ῥηϊδίως ἀπάτῃσι παραπλάγξαντες ἄλυξαν
ἀλλ ὅτε χειρότερός τις ἐπισχεδὸν ἀντιβολήσῃ
αὐτίκα πουλύποδές τε καὶ ἰχθύες ἐξεφάνησαν
φορβήν τἐφράσσαντο καὶ ἐξήλυξαν ὄλεθρον
χείματι δοὔποτε φασὶν ἐπιστείχειν ἁλὸς ὕδωρ
πουλύποδας ζαμενεῖς γὰρ ὑποτρομέουσιν ἀέλλας
ἀλλ οἵ γε γλαφυρῇσιν ἐνιζόμενοι θαλάμῃσι
πτήξαντες δαίνυνται ἑοὺς πόδας ἠΰτε σάρκας
ἀλλοτρίας οἱ δαὖτις ἑοὺς κορέσαντες ἄνακτας
φύονται τόδε πού σφι Ποσειδάων ἐπένευσε
τοῖον καὶ βλοσυρῇσιν ἀειμάργοισι νόημα
ἄρκτοις χειμερίην γὰρ ἀλυσκάζουσαι ὁμοκλήν
δῦσαι φωλειοῖο μυχὸν κατὰ πετρήεντα
ὃν πόδα λιχμάζουσιν ἐδητύος ἔργον ἄπαστον
μαιόμεναι δαίτην ἀνεμώλιον οὐδ ἐθέλουσι
προβλώσκειν εὐκραὲς ἕως ἔαρ ἡβήσειεν
ἔξοχα δἀλλήλοισιν ἀνάρσιον ἔχθος ἔχουσι
κάραβος ἀϊκτὴρ μύραινά τε πουλύποδές τε
ἀλλήλους δὀλέκουσιν ἀμοιβαίοισι φόνοισιν
αἰεὶ δἰχθυόεσσα μετὰ σφίσιν ἵστατ ἐνυὼ
καὶ μόθος ἄλλου δἄλλος ἑὴν ἐνεπλήσατο νηδύν
ἡ μὲν ὑπὲκ πέτρης ἁλιμυρέος ὁρμηθεῖσα
φοιταλέη μύραινα διέσσυται οἴδματα πόντου
φορβὴν μαιομένη τάχα δεἴσιδε πούλυπον ἀκτῆς
ἄκρα διερπύζοντα καὶ ἀσπασίην ἐπί θήρην
ἔσσυτο γηθομένη τὸν δοὐ λάθεν ἐγγὺς ἐοῦσα
ἀλλ ἤτοι πρῶτον μὲν ἀτυζόμενος δεδόνηται
ἐς φόβον οὐδ ἄρα μῆχος ἔχει μύραιναν ἀλύξαι
ἕρπων νηχομένην τε καὶ ἄσχετα μαιμώωσαν
αἶψα δέ μιν κατέμαρψε γένυν τἐνέρεισε δαφοινήν
πούλυπος αὖτ ἀέκων ὀλοῆς ὑπὸ μάρνατ ἀνάγκης
ἀμφὶ δέ οἱ μελέεσσιν ἑλίσσεται ἄλλοτε ἄλλας
παντοίας στροφάλιγγας ὑπό σκολιοῖσιν ἱμᾶσι
τεχνάζων εἴ πώς μιν ἐρητύσειε βρόχοισιν
ἀμφιβαλών ἀλλ οὔτι κακῶν ἄκος οὔτ ἀλεωρή
ῥεῖα γὰρ ἀμφιπεσόντος ὀλισθηροῖς μελέεσσιν
ὀτραλέη μύραινα διαρρέει οἷάπερ ὕδωρ
αὐτὰρ ὅ γἄλλοτε νῶτα παναίολα ἄλλοτε δειρὴν
οὐρήν τἀκροτάτην περιβάλλεται ἄλλοτε δαὖτε
ἐμπίπτει στόματός τε πύλαις γενύων τε μυχοῖσιν
ὡς δὲ παλαισμοσύνης γυιαλκέος ἴδμονες ἄνδρες
δηρὸν ἐπ ἀλλήλοισιν ἑὴν ἀναφαίνετον ἀλκήν
ἤδη δἐκ μελέων λιαρὸς καὶ ἀθέσφατος ἱδρὼς
χεύεται ἀμφοτέροισι τὰ δαἰόλα κέρδεα τέχνης
πλάζονται χεῖρές τε περὶ χροῒ κυμαίνονται
ὣς καὶ πουλύποδος κοτυληδόνες οὐ κατὰ κόσμον
πλαζόμεναι κενεῇσι παλαισμοσύναις μογέουσιν
ἡ δέ μιν ὀξυτόμοισιν ὑπὸ ῥιπῇσιν ὀδόντων
δαρδάπτει μελέων δὲ τὰ μὲν κατεδέξατο γαστήρ
ἄλλα δἔτ ἐν γενύεσσι θοοὶ τρίβουσιν ὀδόντες
ἄλλα δέ τἀσπαίρει καὶ ἑλίσσεται ἡμιδάϊκτα
εἰσέτι παιφάσσοντα καὶ ἐκφυγέειν ἐθέλοντα
ὡς δὅτ ἀνὰ ξυλόχους ὀφίων στίβον ἐξερεείνων
βριθόκερως ἔλαφος ῥινήλατον ἴχνος ἀνεῦρε
χειὴν δεἰσαφίκανε καὶ ἑρπετὸν εἴρυσεν ἔξω
δάπτει τἐμμενέως ὁ δἐλίσσεται ἀμφί τε γοῦνα
δειρήν τε στέρνον τε τὰ δἡμίβρωτα κέχυνται
ἅψεα πολλὰ δὀδόντες ὑπὸ στόμα δαιτρεύουσιν
ὣς καὶ πουλύποδος δνοπαλίζεται αἰόλα γυῖα
δυσμόρου οὐδέ ἑ μῆτις ἐπιφροσύνης ἐσάωσε
πετραίης εἰ γάρ ποτ ἀλευόμενος περὶ πέτρην
πλέξηται χροιήν τε πανείκελον ἀμφιέσηται
ἀλλ οὐ μυραίνης ἔλαθεν κέαρ ἀλλά ἑ μούνη
ἔνθα μιν οἰκτείρειας ἀκοσμοτάτοιο μόροιο
ὡς ὁ μὲν ἐν πέτρῃσιν ὑφέξεται ἡ δέ οἱ ἄγχι
ἠΰτ ἐπεγγελόωσα παρίσταται ὧδέ κε φαίης
μυθεῖσθαι μύραιναν ἀπηνέα κερτομέουσαν
τί πτώσσεις δολομῆτα τίν ἔλπεαι ἠπεροπεύειν
ἦ τάχα καὶ πέτρης πειρήσομαι ἤν σε καὶ εἴσω
δέξηται σπιλὰς ἥδε καὶ ἠμύσασα καλύψῃ
αὐτίκα δἀγκύλον ἕρκος ἐνιπλήξασα λαφύσσει
χοιράδος αὖ ἐρύουσα περίτρομον αὐτὰρ ὅ γοὔτι
οὐδὲ δαϊζόμενος λείπει πάγου οὐδ ἀνίησιν
λείπωνται μοῦναι κοτυληδόνες ἐμπεφυυῖαι
ἑλκομένων παίδων τε δορυκτήτων τε γυναικῶν
κοῦρον ἀνὴρ δειρῇ τε καὶ ἀγκάσιν ἐμπεφυῶτα
γειναμένης ἐρύσῃ πολέμου νόμῳ αὐτὰρ ὁ χεῖρας
πλέγδην οὐκ ἀνίησιν ἀπ αὐχένος οὐδέ ἑ μήτηρ
κωκυτῷ προΐησιν ὁμοῦ δέ οἱ ἕλκεται αὐτή
ὣς καὶ πουλύποδος δειλὸν δέμας ἑλκομένοιο
λισσάδι μυδαλέῃ περιφύεται οὐδ ἀνίησι
Κάραβος αὖ μύραιναν ἀπηνέα περ μάλ ἐοῦσαν
ἐσθίει αὐτοφόνοισιν ἀγηνορίῃσι δαμεῖσαν
ἦ γὰρ ὁ μὲν πέτρης σχεδὸν ἵσταται ᾗ ἔνι ναίει
ὀτραλέη μύραινα δύω δἀνὰ κέντρα τιτήνας
δήϊα φυσιόων προκαλίζεται ἐς μόθον ἐλθεῖν
ἶσος ἀριστῆϊ προμάχῳ στρατοῦ ὅς ῥά τε χειρῶν
ἠνορέῃ πολέμου τε δαημοσύνῃσι πεποιθὼς
ἔντεσι καρτύνας βριαρὸν δέμας ὀξέα πάλλων
ἔγχεα δυσμενέων προκαλίζεται ὅς κἐθέλῃσιν
ἀντιάαν τάχα δἄλλον ἀριστήων ὀροθύνει
ὣς ὅ γε μυραίνης θήγει φρένας οὐδ ἐπὶ μῶλον
δηθύνει θαλάμης δὲ διαΐξασα κελαινή
αὐχένα γυρώσασα χόλῳ μέγα παιφάσσουσα
ἀντιάᾳ τὸν δοὔτι περισπέρχουσά περ αἰνῶς
βλάπτει τρηχὺν ἐόντα γένυν δἀνεμώλιον αὔτως
ἐγχρίμπτει στερεοῖσι δἐτώσια μαίνετ ὀδοῦσιν
οἱ δὲ πάλιν γενύεσσιν ἀπηνέος ὡς ἀπὸ πέτρης
παλλόμενοι κάμνουσι καὶ ἀμβλύνονται ἐρωῆς
τῆς δὲ μέγα φλεγέθει καὶ ὀρίνεται ἄγριον ἦτορ
εἰσόκε μιν χηλῇσιν ἐπαΐξας δολιχῇσιν
κάραβος αὐχενίοιο λάβῃ μέσσοιο τένοντος
ἴσχει δἐμπεφυὼς χαλκείῃ ὥστε πυράγρῃ
νωλεμές οὐδ ἀνίησι καὶ ἐσσυμένην περ ἀλύξαι
ἡ δὲ βίῃ μογέουσα καὶ ἀσχαλόωσ ὀδύνῃσι
πάντῃ δινεύει σκολιὸν δέμας αἶψα δὲ νῶτα
καράβου ὀξυβελῆ περιβάλλεται ἀμφιχυθεῖσα
ἐν δἐπάγη σκώλοισι καὶ ὀξείῃσιν ἀκωκαῖς
ὀστράκου ὠτειλαῖς δὲ περιπλήθουσα θαμειαῖς
ὄλλυται αὐτοδάϊκτος ὑπ ἀφραδίῃσι θανοῦσα
ὡς δὅτε θηροφόνων τις ἀνὴρ δεδαημένος ἔργων
λαῶν ἀμφιδόμοισιν ἐναγρομένων ἀγορῇσι
πόρδαλιν οἰστρηθεῖσαν ἐνὶ ῥοίζοισιν ἱμάσθλης
ἐγχείῃ δέχεται ταναήκεϊ δοχμὸς ὑποστάς
ἡ δὲ καὶ εἰσορόωσα γένυν θηκτοῖο σιδήρου
ἄγρια κυμαίνουσα κορύσσεται ἐν δἄρα λαιμῷ
ἠΰτε δουροδόκῃ χαλκήλατον ἔσπασεν αἰχμήν
ὣς ἄρα καὶ μύραιναν ἕλεν χόλος ἀφραδίῃσι
δύσμορον αὐτοτύποισιν ὑπ ὠτειλῇσι δαμεῖσαν
τοίην που τραφερῆς γαίης ἔπι δῆριν ἔθεντο
ἄμφω ἐνὶ ξυλόχοισιν ὄφις καὶ τρηχὺς ἐχῖνος
ἀντόμενοι καὶ τοῖς γὰρ ἀνάρσιος αἶσα μέμηλεν
ἤτοι ὁ μὲν προϊδὼν ὀλοφώϊον ἑρπυστῆρα
φραξάμενος πυκινῇσιν ὑπὸ προβλῆσιν ἀκάνθαις
εἱλεῖται σφαιρηδόν ὑφ ἕρκεϊ γυῖα φυλάσσων
ἔνδοθεν ἑρπύζων ὁ δέ οἱ σχεδὸν αὐτίκα θύνων
πρῶτα μὲν ἰοτόκοισιν ἐπισπέρχει γενύεσσιν
ἀλλ αὔτως μογέει κενεὸν πόνον οὐ γὰρ ἱκάνει
χρωτὸς ἔσω μαλεροῖσι καὶ ἱέμενός περ ὀδοῦσι
τοίη μιν λάχνη δυσπαίπαλος ἀμφιβέβηκεν
αὐτὰρ ὁ κυκλοτερὴς ὁλοότροχος αἰόλα γυῖα
δινεύων πυκινῇσι κυλινδόμενος στροφάλιγξιν
ἐμπίπτει σπείρῃσι καὶ οὐτάζει βελέεσσι
χαίτης ὀξυτόμοισιν ὁ δἄλλοθεν εἴβεται ἄλλος
ἰχὼρ αἱματόεις τὸν δἕλκεα πόλλ ἀνιάζει
ἔνθα μιν ἀμφιβαλὼν περιηγέϊ πάντοθεν ὁλκῷ
ὑγρὸς ὄφις χαλεποῖσι περιπλέγδην ὑπὸ δεσμοῖς
ἴσχει τἐμπρίει τε χόλῳ τἐνερείδεται ἀλκήν
τοῦ δεἴσω τάχα πᾶσαι ὀλισθαίνουσιν ἄκανθαι
ὀξέα πεφρικυῖαι ὁ δἐν σκολόπεσσι πεπηγὼς
οὔτε βίην ἀνίησι καὶ οὐκ ἐθέλων πεπέδηται
ἀλλὰ μένει γόμφοισιν ἅτε κρατεροῖσιν ἀρηρώς
ὄφρα θάνῃ σὺν δαὐτὸν ἀπέφθισε θῆρα πιέζων
πολλάκις ἀλλήλοις δὲ μόρος καὶ πῆμα γένοντο
πολλάκι δἐξήλυξε καὶ ἔκφυγε δεινὸς ἐχῖνος
ἐκδὺς ἑρπυστῆρος ἀλυκτοπέδης τε κελαινῆς
εἰσέτι τεθνηῶτος ἔχων περὶ σάρκας ἀκάνθαις
τοίη καὶ μύραινα κακόφρονι δάμναται ἄτῃ
καράβῳ ἁρπαλέη τε καὶ εὐάντητος ἐδωδή
Κάραβον αὖ καὶ τρηχὺν ὁμῶς καὶ κραιπνὸν ἐόντα
δαίνυτ ἀφαυρότερός περ ἐὼν καὶ νωθρὸς ἐρωὴν
πούλυπος ἡνίκα γάρ μιν ὑπὸ σπιλάδεσσι νοήσῃ
αὔτως ἀτρεμέοντα καὶ ἥμενον αὐτὰρ ὁ λάθρη
νῶτον ἐπαΐξας περιβάλλεται αἰόλα δεσμά
ἰφθίμων δολιχῇσι ποδῶν σειρῇσι πιέζων
σὺν δὲ οἱ ἀκραίῃς κοτυληδόσι θερμὸν ἐρείδει
πνοιὴν ἠερίην οὔτ ἔνδοθεν οὔθ ἑτέρωθεν
καὶ γὰρ καὶ νεπόδεσσι παλίρροος ἕλκεται ἀήρ
ἀλλ ἔχει ἀμφιπεσών ὁ δὲ νήχεται ἄλλοτε μίμνει
ἄλλοτε δἀσπαίρει ποτὲ δὲ προβλῆσιν ὑπ ἄκραις
ῥήγνυται αὐτὰρ ὅ γοὔτι βίης μεθίησιν ἄεθλον
ὄφρα ἑ τεθνηῶτα λίπῃ ψυχή τε καὶ ἀλκή
δὴ τότε μιν προπεσόντα παρήμενος ἐν ψαμάθοισι
δαίνυται ἠΰτε κοῦρος ὑπὲκ μαζοῖο τιθήνης
χείλεσιν αὖ ἐρύει λαρὸν γλάγος ὣς ὅ γε σάρκας
λάπτων ὀξυπόροιο κατέσπασεν ἄγγεος ἔξω
μυζήσας γλυκερῆς δὲ βορῆς ἐνεπλήσατο νηδύν
ὡς δέ τις ἡμερόκοιτος ἀνὴρ ληΐστορι τέχνῃ
ὁρμαίνων ἀΐδηλα δίκης σέβας οὔποτ ἀέξων
ἑσπέριος στεινῇσι καταπτήξας ἐν ἀγυιαῖς
ἄνδρα παραστείχοντα μετ εἰλαπίνην ἐλόχησε
καί ῥὁ μὲν οἰνοβαρὴς ἕρπει πάρος ὑγρὸν ἀείδων
οὐ μάλα νηφάλιον κλάζων μέλος αὐτὰρ ὁ λάθρη
ἐξόπιθε προὔτυψε καὶ αὐχένα χερσὶ δαφοιναῖς
εἷλεν ἐπιβρίσας κλῖνέν τέ μιν ἄγριον ὕπνον
οὐ τηλοῦ θανάτοιο καὶ εἵματα πάντ ἐναρίξας
ᾤχετο δυσκερδῆ τε φέρων καὶ ἀνέστιον ἄγρην
τοιάδε καὶ πινυτοῖσι νοήματα πουλυπόδεσσιν
οἵδε μὲν ἀντίβιοι καὶ ἀνάρσιοι ἔξοχ ἔασιν
εἰναλίων μοῦνοι δὲ μετ ἰχθύσιν αἰολοφύλοις
ποινητῆρες ἔασι καὶ ἀλλήλων ὀλετῆρες
ἄλλοι δἰοφόροι νεπόδων στομάτεσσι δἀεικὴς
ἰὸς ἐνιτρέφεται στυγερός τἐπὶ δήγμασιν ἕρπει
τοῖον καὶ σκολόπενδρα δυσώνυμον ἑρπετὸν ἅλμης
ἶσον ἐπιχθονίῳ δέμας ἑρπετῷ ἀλλὰ τό γἄτην
κύντερον εἰ γάρ οἱ τις ἐπιψαύσειε πελάσσας
αὐτίκα οἱ κνῆστις μὲν ἐπὶ χροῒ θερμὸν ἔρευθος
φοινίσσει σμώδιξ δὲ διατρέχει ἠΰτε ποίης
τὴν κνίδα κικλήσκουσιν ἐπωνυμίην ὀδυνάων
ἐχθρὴ δὲ σκολόπενδρα πανέξοχον ἀσπαλιεῦσι
ἐμπελάαν εἰ γάρ ποτ ἐπιψαύσειε δελέτρου
οὐκ ἄν τις νεπόδων κείνου πέλας ἀγκίστροιο
ἔλθοι τοῖον γάρ οἱ ἀπεχθέα μίσγεται ἰόν
τοίη καὶ βαλιῇσιν ἰουλίσι τέτροφεν ἄτη
ἂν στόμα τὰς δὲ μάλιστα βυθῶν διφήτορες ἄνδρες
δύπται σπογγοτόμοι τε δυηπαθέες στυγέουσιν
εὖτε γὰρ ἀθρήσωσιν ἐρευνητῆρα θαλάσσης
σπερχόμενον ποτὶ βυσσὸν ὑποβρυχίοισι πόνοισιν
αἵ δἀπὸ πετράων μάλα μυρίαι ὁρμηθεῖσαι
ἄνδρα περιπροθέουσι καὶ ἀθρόαι ἀμφιχέονται
καί μιν ὁδοῦ βλάπτουσι πονεύμενον ἄλλοθεν ἄλλαι
κνίζουσαι στομάτεσσιν ἀναιδέσιν αὐτὰρ ὁ κάμνει
ὕδατι καὶ στυγερῇσιν ἰουλίσιν ἀντιβολήσας
χερσὶ δὅσον σθένος ἐστίν ἐπειγομένοις τε πόδεσσι
σεύει ἀμυνόμενος διερὸν στρατόν αἱ δἐφέπονται
ἀστεμφεῖς μυίαις ἐναλίγκιοι αἵ ῥά τἐπ ἔργοις
ἀνέρας ἀμητῆρας ὀπωρινὸν μογέοντας
πάντοσ ἀνιηραὶ θέρεος στίχες ἀμφιπέτονται
οἱ δἅμα μὲν καμάτῳ τε καὶ ἀκρήτοισι βολῇσιν
ἠέρος ἱδρώουσιν ἀνιάζουσί τε μυίαις
ἐκπάγλως αἱ δοὐδὲν ἀναιδείης χαλόωσι
πρὶν θανέειν ἢ ξουθὸν ἀπ ἀνέρος αἷμα πάσασθαι
τόσσος ἔρως καὶ τοῖσιν ἐν ἰχθύσιν αἵματος ἀνδρῶν
οὐ μὴν θὴν ἀβληχρὸν ἔχει δάκος εὖτε χαράξῃ
πούλυπος ἑρπυστὴρ ἢ σηπίη ἀλλὰ καὶ αὐτοῖς
ἐντρέφεται βαιὸς μὲν ἀτὰρ βλαπτήριος ἰχώρ
κέντρα δὲ πευκήεντα μετ ἰχθύσιν ὡπλίσσαντο
κωβιός ὃς ψαμάθοισι καὶ ὃς πέτρῃσι γέγηθε
σκορπίος ὠκεῖαί τε χελιδόνες ἠδὲ δράκοντες
καὶ κύνες οἳ κέντροισιν ἐπώνυμοι ἀργαλέοισι
πάντες ἀταρτηροῖς ὑπὸ νύγμασιν ἰὸν ἱέντες
Τρυγόνι δὲ ξιφίῃ τε θεὸς κρατερώτατα δῶρα
γυίοις ἐγκατέθηκεν ὑπέρβιον ὅπλον ἑκάστῳ
καρτύνας καὶ τῷ μὲν ὑπὲρ γένυν ἐστήριξεν
ὄρθιον αὐτόρριζον ἀκάχμενον οὔτι σιδήρου
φάσγανον ἀλλ ἀδάμαντος ἰσόσθενες ὄβριμον ἆορ
οὐ κείνου κρυόεσσαν ἐπιβρίσαντος ἀκωκὴν
οὐδὲ μάλα στερεὴ τλαίη λίθος οὐτηθεῖσα
τοίη οἱ ζαμενής τε πέλει πυρόεσσά τἐρωή
Τρυγόνι δἐκ νεάτης ἀνατέλλεται ἄγριον οὐρῆς
κέντρον ὁμοῦ χαλεπόν τε βίῃ καὶ ὀλέθριον ἰῷ
οὐδέ κεν οὐ ξιφίαι οὐ τρυγόνες ἐν γενύεσσι
φορβὴν πρόσθε πάσαιντο πάρος βελέεσσι δαφοινοῖς
οὐτῆσαι ζωόν τε καὶ ἄπνοον ὅττι παρείη
ἀλλ ἤτοι ξιφίην μὲν ἐπὴν προλίπῃσιν ἀϋτμή
αὐτίκα οἱ κἀκεῖνο συνέφθιτο καρτερὸν ἆορ
αὐτῷ δὅπλον ἄνακτι συνέσβετο καδδὲ λέλειπται
ὀστέον οὐδενόσωρον ἀμήχανον ὅσσον ἰδέσθαι
φάσγανον οὐδέ κεν ἄν τι καὶ ἱέμενος τελέσειας
τρυγονίου δοὔπω τι κακώτερον ἔπλετο πῆμα
τρώματος οὐδ ὅσα χεῖρες ἀπήϊα τεχνήσαντο
χαλκήων οὐδ ὅσσα φερεπτερύγων ἐπ ὀϊστῶν
Πέρσαι φαρμακτῆρες ὀλέθρια μητίσαντο
τρυγόνι γὰρ ζωῇ τε βέλος ῥίγιστον ὀπηδεῖ
ζαφλεγές οἷόν πού τις ἀνὴρ πέφρικεν ἀκούων
ζώει τε φθιμένης καὶ ἀτειρέα ῥύεται ἀλκὴν
ἄτροπον οὐδ ἄρα μοῦνον ἐνὶ ζῴοις ἀΐδηλον
ἄτην ὅσσα βάλῃσιν ἐρεύγεται ἀλλὰ καὶ ἔρνος
καὶ πέτρην ἐκάκωσε καὶ εἴ ποθι κεῖνο πελάσσῃ
εἰ γάρ τίς κἐριθηλὲς ἀεξόμενον φυτὸν ὥραις
θαλλοῖς τεὐφυέεσσι καὶ εὐκάρποισι γονῇσι
νέρθεν ὑπὸ ῥίζῃσιν ἀναιδέϊ τύμματι κείνῳ
οὐτήσῃ τόδ ἔπειτα κακῇ βεβολημένον ἄτῃ
λήγει μὲν πετάλων κατὰ δὲ ῥέει ἠΰτε νούσῳ
πρῶτον ἀπ ἀγλαΐης δὲ μαραίνεται οὐδέ τι τηλοῦ
αὖόν τοὐτιδανόν τε καὶ ἄχλοον ὄψεαι ἔρνος
κεῖνό ποτ αἰγανέῃ δολιχήρεϊ κωπηέσσῃ
Κίρκη Τηλεγόνῳ πολυφάρμακος ὤπασε μήτηρ
αἰγιβότῳ προσέκελσε καὶ οὐ μάθε πώεα πέρθων
πατρὸς ἑοῦ γεραρῷ δὲ βοηδρομέοντι τοκῆϊ
αὐτῷ τὸν μάστευε κακὴν ἐνεμάξατο κῆρα
ἔνθα τὸν αἰολόμητιν Ὀδυσσέα μυρία πόντου
ἄλγεα μετρήσαντα πολυκμήτοισιν ἀέθλοις
τρυγὼν ἀλγινόεσσα μιῇ κατενήρατο ῥιπῇ
Θύννῳ δὲ ξιφίῃ τε συνέμπορον αἰὲν ὀπηδεῖ
πῆμα τὸ δοὔποτ ἔχουσιν ἀπότροπον οὔτε μεθέσθαι
οὔτε φυγεῖν πτερύγεσσιν ἐνήμενον ἄγριον οἶστρον
ὅς σφισι καυστηροῖο κυνὸς νέον ἱσταμένοιο
κέντρου πευκεδανοῖο θοὴν ἐνερείδεται ἀλκήν
ὀξὺ μάλ ἐγχρίμπτων χαλεπὴν δἐπὶ λύσσαν ὀρίνει
θωρήξας ὀδύνῃσιν ἐπισπέρχει δἀέκοντας